Document ID: 32008D0361

KOMMISSIONENS AFGØRELSE
af 6. maj 2008
om Fællesskabets finansielle tilskud i 2008 til datamatisering af veterinærprocedurer, systemet for anmeldelse af dyresygdomme, kommunikationsforanstaltninger samt undersøgelser og evalueringer
(2008/361/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 17, artikel 20, artikel 37, stk. 2, og artikel 37a, stk. 2, og
ud fra følgende betragtninger:
(1)
Ved beslutning 90/424/EØF er der fastsat procedurer for Fællesskabets finansielle tilskud til særlige veterinærforanstaltninger, navnlig med hensyn til informationspolitikken vedrørende dyresundhed, dyrevelfærd og fødevaresikkerhed, tekniske og videnskabelige foranstaltninger og kontrol.
(2)
Det bestemmes i artikel 37a, stk. 1, litra b), i beslutning 90/424/EØF, at der kan ydes tilskud fra Fællesskabet til datamatisering af veterinærprocedurerne vedrørende hosting, forvaltning og vedligeholdelse af integrerede edb-veterinærsystemer, herunder grænseflader med nationale databaser, hvor det er relevant. Der bør derfor ydes et finansielt tilskud fra Fællesskabet til hosting, forvaltning og vedligeholdelse af det integrerede veterinærinformationssystem Traces (TRAde Control and Expert System), der blev etableret ved Kommissionens beslutning 2003/24/EF af 30. december 2002 om udvikling af et integreret veterinærinformationssystem (2), for at sikre, at systemet er tilgængeligt og sikkert og bliver ajourført.
(3)
Det bestemmes i artikel 37, stk. 1, i beslutning 90/424/EØF, at der kan ydes finansiel støtte fra Fællesskabet til indførelse af systemer for identifikation af dyrene og for underretning om sygdomme som led i reglerne om veterinærkontrol i samhandelen i Fællesskabet med levende dyr med henblik på gennemførelsen af det indre marked. Der bør derfor ydes et finansielt tilskud fra Fællesskabet til ajourføring og nødvendige tekniske forbedringer af systemet for anmeldelse af dyresygdomme (ADNS), der er baseret på Κommissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (3).
(4)
I meddelelsen fra Kommissionen til Europa-Parlamentet, Rådet, det Europæiske Økonomiske og Sociale Udvalg og Regionsudvalget om en ny dyresundhedsstrategi for Den Europæiske Union (2007-2013) - »Det er bedre at forebygge end at helbrede« (4), i det følgende benævnt »meddelelsen om en ny dyresundhedsstrategi«, fastslås det, at Kommissionen er fast besluttet på at forbedre kommunikationen til forbrugere og andre berørte parter.
(5)
Det er i artikel 16 i beslutning 90/424/EØF fastsat, at Fællesskabet skal bidrage finansielt til at etablere en informationspolitik vedrørende dyresundhed, dyrevelfærd og fødevaresikkerhed for animalske produkter. Der bør derfor ydes et finansielt tilskud fra Fællesskabet til gennemførelse af foranstaltninger, der sigter mod at forbedre kommunikationen til forbrugere og andre berørte parter om dyresundhed og dyrevelfærd inden for rammerne af meddelelsen om en ny dyresundhedsstrategi.
(6)
I henhold til artikel 19 i beslutning 90/424/EØF kan Kommissionen iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.
(7)
Gradvis indførelse af elektronisk identifikation af drøvtyggere er et af strategiens forventede resultater. Derfor er det nødvendigt at gennemføre en undersøgelse af costbenefitforholdet og omkostningseffektiviteten i forbindelse med elektronisk identifikation af kvæg, inden der indføres nye bestemmelser på dette område. EF-referencelaboratorierne kan spille en større rolle, men først anses det for nødvendigt at evaluere deres funktion og indsats. Resultaterne af undersøgelserne og evalueringerne skal danne grundlag for en revision af lovgivningen på disse områder, hvis det skønnes nødvendigt. Der bør derfor ydes et finansielt tilskud fra Fællesskabet til finansiering af undersøgelser og evalueringer af fødevaresikkerhed, dyresundhed og -velfærd samt zooteknik. Det bør fastsættes, hvor stort et beløb der maksimalt vil kunne tildeles sådanne foranstaltninger. Der offentliggøres i 2008 udbud vedrørende særlige kontrakter om gennemførelse af undersøgelser og evalueringer af fødevaresikkerhed, dyresundhed og -velfærd samt zooteknik. Ifølge Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (5) skal veterinærforanstaltninger finansieres via den Europæiske Garantifond for Landbruget. Med hensyn til finanskontrol gælder forordningens artikel 9, 36 og 37.
(8)
For at Fællesskabets finansielle tilskud kan udbetales, kræves det, at de programmerede aktioner reelt er blevet gennemført, og at myndighederne indgiver alle de nødvendige oplysninger.
(9)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Artikel 1
Traces (TRAde Control and Expert System)
Der ydes et finansielt tilskud fra Fællesskabet til hosting, forvaltning og vedligeholdelse af Traces-systemet, der blev etableret ved Kommissionens beslutning 2003/24/EF, på følgende beløb og med følgende formål:
a)
1 000 000 EUR til hosting
b)
500 000 EUR til anskaffelse af logistik, der er nødvendig for at yde hjælp til brugerne
c)
300 000 EUR til indkøb af vedligeholdelsestjenesteydelser, der er nødvendige for at bringe systemet i overensstemmelse med den retlige og tekniske udvikling
d)
200 000 EUR til nødvendig databehandlingsudvikling
e)
250 000 EUR til udvikling af en grænseflade mellem de nationale databaser for kvægidentifikation.
Artikel 2
ADNS (system for anmeldelse af dyresygdomme)
Der ydes et finansielt tilskud fra Fællesskabet på 270 000 EUR til ajourføring af systemet for anmeldelse af dyresygdomme, der er baseret på beslutning 2005/176/EF.
Artikel 3
Kommunikation om dyresundhed og dyrevelfærd
Der ydes et finansielt tilskud fra Fællesskabet til kommunikationsforanstaltninger rettet mod de kompetente myndigheder og borgerne med henblik på formidling af oplysninger om EF-lovgivningen vedrørende dyresundhed og dyrevelfærd på følgende beløb:
a)
2 500 000 EUR vedrørende dyresundhed
b)
150 000 EUR vedrørende dyrevelfærd.
Artikel 4
Undersøgelser og evalueringer
Der ydes et finansielt tilskud fra Fællesskabet på højst 300 000 EUR til følgende undersøgelser og evalueringer:
a)
en undersøgelse af costbenefitforholdet i forbindelse med elektronisk identifikation af kvæg
b)
en evaluering af EF-referencelaboratorierne for så vidt angår dyresundhed og zooteknik.
Artikel 5
Bevillinger
1. De i artikel 1-4 omhandlede tilskud finansieres over budgetpost 17 04 02 01 i De Europæiske Fællesskabers budget for 2008.
2. De i artikel 4 nævnte foranstaltninger gennemføres ved hjælp af to særlige kontrakter. Disse to særlige kontrakter underskrives i 2008.
Udfærdiget i Bruxelles, den 6. maj 2008.

Labels: 12
15
0
6